贈邕管察推陳仲輔  其一
作者：陳鵬飛
朝代：宋

paragraphs: 闌干一幅鵝溪絹，中有五箴排小篆。
古字今文認未了，火劑針鋩俱瞑眩。
平生卷軸有膏肓，首尾年來逾錯亂。
剩儲藥物走醫門，掉頭嘔冷不下咽。
一落泥頭千丈强，謝君欲拯非手援。
銀鈎小變科斗文，挂我牀頭星斗爛。
退之處士陽冰手，驅逐習氣車輪轉。
光芒照耀肝膽醒，兩眼頻看淚如霰。
門前惡草鋤又生，我病七年行復玩。
會須著意課兒童，日日牀頭誦千遍。